توپلومون اولوشماغی، زامان سورَلی بیر اولوشوم دیر. بو اولوشومدا هر بیر توپلوم، اؤز ایچینده اؤزونه اؤزل توپلومسال دَیَرلری یارادیب، بئجردیر. توپلوملارین بیر-بیریله توققوشماسیندان، توپلوم آراسی آلیش-وئریشلر اولوب، بیر بؤلگه ده یاشایان توپلوملارین آراسیندا اورتاق دبلر، یارانیر. بو آلیش-وئریش آشاماسی چوخ گئچمیشلره قاییداندا، ایلک اؤنجه هانسی توپلومدا یارانماغی، چتین اولور.
ایندیکی رسمی آدلانمیش ائییتیم قوروملاری یارانمادان، توپلوملارین ایچینده قورولان، ائییتیم قوروملاری، اؤز ایچینده دوغاناق بیچیمده، توپلومسال دَیَرلری، نسیلدن نسیله داشی_ییردی. یئنی آدلانان آشامادا، نسیلدن-نسیله داشیما طرزی دَییشیلیب، توپلومون اؤز ایچینده یارانان قوروملارین یئرینه، دوولت الیله یارانان قوروملار، دَیَرلرین داشیماغینی اوسته لندیلر. بو اوسته لنمک، دوولت الیله اولدوغو اوچون، دوولتلرین باشیندا دوران آداملارین اؤلچولری دَیَرلر دَیَرلندیریلیب، داشینیب، داشینمادیغینا قرار وئریلدی. بئله بیر یاناشمادا، مین ایللر سورَسینده یارانان توپلومون ائتگیسی نئچه اون ایلین ایچینده ائتگیسیزلندی. توپلومون توپلومسال ائتگیسیزلیگینین یئرینه، یئنی یارانمیش، دئنه نیلمه میش، ائییتیم قوروملاری دولدورا بیلمه ییب، باشقا توپلوملارین دئندیکلرینی، تَمل توتاراق، چئشیتلی توپلوملاردا، توپلوملارین فرقلیکلرینه باخمایاراق یئرلشدیرمه یه چالیشدیلار.
یئرلشدیرمه لر، یاخشی سونوج وئرمه دیگینده، اویغونلاشدیرماغا چالیشدیلار. اویغونلاشدیرمالار، یئرلشدیرمه لرین، سونوجونون دوغرولتوسوندا ایرَلیله دی. گونلر، ایللر گئچدیکجه، توپلومون اؤز دَیرلرینین ایزلری سیلینمه یه باشلادی. یئریندن قوپموش توپلوم سیستئمی، بیر داها یئرینده اوتورا بیلمَدی. هر کس، هانسی گؤروش آچیسیندان باخدیغینا باخمایاراق، توپلومدا اولان ایلگیلرین، دَیَرلرین یئرینده اولمادیغیندان اینجیلیکلرینی بیلدیردیلر. بو اینجیکلیگه نَدن آختاردیقدا، باشقا گؤروش آچیلاری ندن گؤروب، سوچلاماغا باشلادیلار. یئریندن اوینامیش، توپلوم قورومو، یئرینده اوتورمادیغی سورَجده، بیز-بیز اولموش بیر یئرده اوتورماغا بنَزَییر، اوتورمادان، اوتورماق اوچون سونا چاتمایان یئنی بیر یئر آختاریر.
azb_Arab azb_Arab azb_Arab